Chitatu, Okutobala 18
[Nowa] wakaŵa wambura kafukwa mu muwiro wake.—Gen. 6:9.
Nowa wakakhalanga na ŵanthu ŵaheni chomene, kweni wakakhumbanga yayi kuŵa nawo paubwezi. Iyo wakachezganga na ŵanthu ŵambura kopa Chiuta yayi. Iyo na mbumba yake ŵakatangwanikanga na ntchito ya kupanga chingalaŵa iyo Chiuta wakaŵatuma. Kweniso Nowa wakaŵa “mupharazgi wa urunji.” (2 Pet. 2:5) Ntchito ya kupharazga na kupanga chingalaŵa, kweniso kuchezga na ŵamumbumba yake, vikawovwira Nowa kuti walutilire kukondweska Chiuta. Ivi vikawovwiraso kuti Nowa na ŵamumbumba yake ŵapone pa Chigumula. Tose tili kufuma kwa iwo. Ntheura tikwenera kuwonga chomene kuti Nowa na mbumba yake ŵakapulikira Chiuta na kukana kuchezga na ŵanthu ŵaheni. Ŵakhristu ŵakwambilira nawo ŵakachezganga na ŵanthu ŵaheni yayi. Ŵakapulikira Chiuta lekani ŵakapona apo Yerusalemu wakaparanyika mu 70 C.E.—Luka 21:20-22. w15 8/15 4:17, 18
Chinayi, Okutobala 19
[Pali] nyengo ya kuseka na nyengo ya kuvina.—Muph. 3:4.
Vyakusanguluska vinyake ni viwemi yayi. Kweniso tiŵe maso kuti vyakusanguluska vileke kutimalira nyengo. Kasi njuŵi yithu yingatovwira wuli para tikusankha vyakusanguluska? Baibolo likukanizga kuchita “milimo ya thupi.” Milimo yinyake ya thupi ni “uzaghali, ukazuzi, ukwakwa, kusopa vikozgo, kuchita vyamizimu, maulwani, zawe, sanji, kukalipa, mphindano, kugaŵikana, kugaluka, bina, uloŵevu, kwenda mu viphikiro ivyo mukuŵa vyongo, na vinyake vyanthena.” Paulosi wakati “awo ŵakuchita vinthu ivi ŵazamuhara yayi Ufumu wa Chiuta.” (Gal. 5:19-21) Ntheura tingajifumba kuti, “Kasi njuŵi yane yikunovwira kugega vyakusanguluska ivyo vikulongora nkhaza, kuphalizgana, kusankhana mitundu, panji viwawa? Kasi njuŵi yane yikunikanizga kuwonelera mafilimu agho ghakulongora vinthu vyamuziro? Kasi njuŵi yane yikunizomerezga kuwonelera mafilimu agho ghakukhuŵilizga uzaghali, kuloŵera, kweniso kuchita vyamizimu?” w15 9/15 2:11, 12
Chinkhondi, Okutobala 20
A Yehova, nkhumanya kuti nthowa ya munthu yili mwa iyo yekha chara. Munthu uyo wakwenda wangalongozga yayi mendero ghake.—Yer. 10:23.
Baibolo likuti Chiuta wandatilenge na wanangwa wakuti tijilongozgenge tekha. Yehova ndiyo wakumanya icho chingatovwira. Para tikuzomera mazaza ghake na kumupulikira, tiŵenge pa mtende kweniso ŵakukondwa. Yehova wakutitemwa lekani wakutisambizga vyose ivi. Dada wachitemwa wakughanaghanira chomene umoyo wa munthazi wa ŵana ŵake. Wakukhumba kuti ŵazakaŵe na umoyo uwemi. Kweni ntchachitima kuti ŵapapi ŵanandi ŵakumanya yayi vinthu vyakwenelera ivyo vingazakawovwira ŵana ŵawo munthazi. Ntheura ŵakutangwanika chomene na vinthu vyambura chandulo. (Sal. 90:10) Ise tikumuwonga chomene Dada withu Yehova, chifukwa wakutisambizga ivyo tingachita kuti tiŵe ŵakukondwa sono kweniso kuti tizakasange umoyo wamuyirayira uwo watilayizga. w15 9/15 4:10, 11
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn